Costel Gâlcă are așteptări mari de la „alb-albaștri” înaintea derby-ului Universitatea Craiova – FCSB. Tehnicianul grupării din Bănie vrea să câștige cele trei puncte pe stadionul „Ion Oblemenco” și să facă un pas important în lupta pentru cupele europene.
Formația lui Gigi Becali a câștigat titlul în etapa trecută, însă Costel Gâlcă nu lasă garda jos în fața „roș-albaștrilor”. Derby-ul Universitatea Craiova – FCSB se va juca luni, de la ora 21:00, pe stadionul „Ion Oblemenco”.
Costel Gâlcă vrea să vadă un meci perfect din partea „alb-albaștrilor” în derby-ul cu FCSB. Antrenorul „juveților” a vorbit despre atmosfera din cadrul lotului, dar și despre lupta pentru cupele europene dintre Universitatea Craiova, CFR Cluj și Farul Constanța.
„Pentru noi este un meci important în acest moment, trebuie să luăm cele trei puncte. Știm că FCSB are jucători foarte buni în linia de mijloc, au jucători care fac diferența în atac. Va fi un meci foarte greu și sper să facem un meci aproape perfect atât defensiv, cât și ofensiv.
Numai de noi depinde să câștigăm acest meci, vom face tot posibilul să câștigăm. Mă gândesc doar la victorie în primul rând, nu știu ce se va întâmpla în următoarele etape. Cred că fiecare echipă își dorește să câștige în teren, indiferent de situație.
Atmosfera este foarte bună și suntem foarte concentrați la acest joc. Ne antrenăm în continuare și sper să găsim soluții adecvate pentru a câștiga acest meci. Băieții răspund foarte bine la antrenamente. Tot timpul așteptăm suporterii Universității să fie alături de noi, pentru că sunt importanți pentru noi”, a declarat antrenorul.
Costel Gâlcă a luat titlul în sezonul 2014-2015 la FCSB, iar acum îi întâlnește din postura de adversar pe „Ion Oblemenco”. Antrenorul are și probleme de lot la Universitatea Craiova, după accidentarea lui Ștefan Baiaram anunțată de FANATIK.
„Este cel mai greu meci prin prisma faptului că este primul meci, pentru că și în următoarele trebuie să câștigăm pentru a avea opțiunea să terminăm pe locul 2. Pentru mine este un meci, nimic mai mult. E un meci de trei puncte, ne dorim să îl câștigăm.
Toți au o experiență mare în fotbal, așa că va fi foarte greu orice meci. Ne facem calcule doar pentru acest meci, apoi ne gândim să câștigăm fiecare meci în parte. Mă bat pentru locul 2, nu pot să vorbesc despre alții.
O echipă care a câștigat campionatul vine cu multă încredere, indiferent cine va juca. Au fost mulți accidentați, o să găsim soluțiile necesare pe care le avem în echipă. Sper să iau decizia cea mai bună, iar cei care vor intra să facă un meci foarte bun”, a mai spus Gâlcă.
„Suntem obligați să câștigăm pentru a ne menține pe locul 2. Încercăm să facem tot ce putem pentru a ieși învingători la sfârșitul meciului. Nu contează momentul în care sunt, important este să fim bine. Eu zic că în unele meciuri ne-am bătut singuri sau au făcut egal.
Trebuie să ne ridicăm la nivelul partidei. Toate echipele au șanse la locul 2, se va juca până în ultima etapă. Sper să fiu în lotul pentru EURO și împreună să facem o treabă bună. Mi-am revenit după accidentare și sper să fiu sănătos pentru echipa națională și meciurile următoare.
Mai am contractul cu clubul, deocamndată mă gândesc doar aici. Nu vreau să mă gândesc la plecare, m-am gândit de atâția ani și nu s-a întâmplat. Nu este niciun rău dacă nu plec, vedem ce va fi pe viitor”, a spus Nicușor Bancu.